Svend Auken (S), 1999-11-25:
Jeg siger tak for de mange positive meldinger fra ordførerne.
Fru Blach Hansen nævnte, at en række partier, som hun repræsenterede, støtter lovforslaget, og der var én ting, som fru Blach Hansen med rette, synes jeg, betonede, og det var, at mange af de her planprocesser først for alvor får kvalitet, hvis der bliver et folkeligt engagement.
Vi må lave vores kommuneplaner i lyset af de erfaringer, vi har, og på en sådan måde, at det indbyder til offentlig deltagelse og debat, og det samme gælder jo selvfølgelig »Agenda 21«-forslaget.
Fru Thrane, som var meget sur over - eller ikke sur, for det må man ikke sige, hvis man vil være gode venner med folk, men meget utilfreds med det forslag, vi i sin tid behandlede, glædede sig nu over, at jeg var blevet klogere, og den glæde tager jeg gerne imod. Til gengæld glæder jeg mig over, at Venstre er blevet mere fremkommelig, og jeg håber ikke, at fru Thrane bliver ked af det.
Jeg forstår også, at fru Thrane forstår ideen i sommerhusforslaget, men det har vi selvfølgelig mulighed for at komme nærmere ind på.
Fru Thrane var i sin tale inde på de sanktioner, der var i det tidligere forslag, når det drejer sig om manglende opfyldelse af kommuneplanpligten, og sagde, at nu havde jeg skruet bissen af.
Jamen det kan godt være, at jeg har skruet den af, men fru Thrane skal være opmærksom på, at den ligger nede i skuffen, og det vil sige, at hvis det her system ikke kommer til at fungere - og Kommunernes Landsforening sværger, at det her kommer til at fungere - og hvis vi har denne utilfredsstillende opfyldelse fra kommunernes side af de pligter, der står i loven, så er vi selvfølgelig her i Folketinget nødt til at vende tilbage med sanktioner, men vi har altså ikke sat nogen ind her i selve forslaget.
Fru Henriette Kjær, som jeg også var glad for at høre give tilslutning, havde to, så vidt jeg kunne høre det, kritiske punkter.
Det ene var et spørgsmål om, hvorvidt man ikke skulle gå skridtet videre og sige, at en tilsvarende procedure som den, der blev foreslået her på kommuneplanområdet, også skulle gælde på regionplanområdet.
Det må jeg advare imod.
En regionplan har helt andre opgaver, også i forhold til den regulering, vi beslutter herinde,
og forudsætningen for, at vi kan lave den smidiggørelse af kommuneplanlægningen er netop, at vi har nogle rammer, der er fastsat i regionplanen.
Så det vil jeg fraråde.
Men det er klart, at vi jo altid kan diskutere sammenhængen mellem kommuneplanen og regionplanen.
Det andet kritiske punkt, fru Henriette Kjær havde, var spørgsmålet om kommunernes inddragelse, når det drejer sig om overflytning af det, der i forslaget hedder mindre arealer i kystnærhedszonen af sommerhusområder, til byzone.
Bliver kommunerne inddraget?
Ja, kommunerne bliver inddraget, fordi vi agerer på foranledning af indstillinger fra amterne, som sker i konsultation med kommunerne.
For at nævne et eksempel fra fru Henriette Kjærs eget amt, Århus Amt, et foregangsamt i Danmark, så er man kommet med et forslag, som netop hviler på det, vi ønsker, nemlig overflytning af mindre arealer og en god dialog med eksempelvis Århus Kommune og Ebeltoft Kommune. På den måde får vi altså inddraget kommunerne.
Men det er klart, at der er kommuner, der har ønsker om meget store arealer, og dér må jeg lægge vægt på, at der i vores aftale, som fru Henriette Kjær også er en del af, taler vi om justering og om mindre arealer.
Og det er dér, hvor det er helt åbenbart urimeligt, der skal ske justeringer, men ikke en generel overførsel af store områder fra sommerhusområder til byerne.
Så vi kan ikke undgå i hvert fald i forhold til nogle kommuner, tror jeg, at få en diskussion.
Det tror jeg ikke vi kan, og det er jo også Folketingets ansvar.
Det siger sig selv, at når det landsplandirektiv er et engangshug - det er jo ikke en generel dispensation, vi her laver, det tror jeg hr. Fransgaard desværre har misforstået lidt, det er et engangshug, vi laver - så vil Folketinget naturligvis blive orienteret om indholdet af det landsplandirektiv, som i øvrigt vil blive sendt ud til høring i alle berørte kommuner og amter, og hvem der ellers har en interesse i det.
Til fru Anni Svanholt
Jeg tror, jeg var enig med hende i alt det, hun sagde, men hun peger på et problem, som ikke er helt nemt at løse, nemlig spørgsmålet om, hvordan vi hurtigere kommer i gang end det, der ligger i forslaget. Jeg vil gerne diskutere det her videre under udvalgsarbejdet, men jeg vil lige gøre opmærksom på, at der faktisk ude i kommunerne er mulighed for at gå i gang med det samme med de nye procedurer, hvis man vil.
Sådan er forslaget formuleret.
Det er mere et spørgsmål om, hvornår pligten til at bruge den nye procedure indtræder.
Men hvis det er rigtigt forstået, at det er et almindeligt ønske hos kommunerne at lave mere smidige fornyelser af deres kommuneplaner, mere tematiske strategier, så vil mange kommuner simpelt hen benytte sig af denne her mulighed, når deres gamle kommuneplaner løber ud, frem for at bruge den gammeldags facon.
Men lad os endelig tale om det.
Jeg har bestemt den samme interesse som fru Svanholt: at vi kommer så hurtigt i gang som muligt.
Når det drejer sig om Hovedstadens Udviklingsråd, er forslaget tænkt som rene og skære tekniske konsekvensrettelser, og det er det, der har været formålet
med forslaget her.
Men også det vil vi naturligvis gerne svare på spørgsmål om.
Dansk Folkeparti var jo meget positivt over for forslaget, og det gælder også hr. Fransgaard fra Frihed 2000
- ikke Frihed 1999, men Frihed 2000 - og det siger jeg tak for.
Der lå i hr. Svend Aage Fauerholdts bemærkninger en forventning om, at alle kommuner jo gerne skulle have del i udviklingen, og jeg deler helt hans ønske.
Men desværre er der jo mange kommuner, der i disse år oplever, at der er meget lidt vækst i deres kommune.
Dér vil vi jo meget gerne med disse ændringer være med til at give en stimulans til den lokale debat om, hvordan man får mere gang i kommunen.
Så jeg tror også, at med hans parti og med hr. Fransgaards gruppe er vi i stand til at få et fornuftigt samarbejde.
Jeg siger mange tak til ordførerne.
Hvis der skulle være spørgsmål, jeg ikke har besvaret, vil jeg meget gerne besvare dem under udvalgsbehandlingen.